CELEX: 
Language: el
Date: 2018-12-14 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος II του κανονισμού (ΕΕ) αριθ. 516/2014 του Ευρωπαϊκού Κοινοβουλίου και του Συμβουλίου για τη δημιουργία του Ταμείου Ασύλου, Μετανάστευσης και Ένταξης

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) αριθ. 516/2014 του Ευρωπαϊκού Κοινοβουλίου και του Συμβουλίου
                  1
                για τη δημιουργία του Ταμείου Ασύλου, Μετανάστευσης και Ένταξης εξουσιοδοτεί την Επιτροπή να εκδίδει κατ’ εξουσιοδότηση πράξεις υπό τους όρους που καθορίζονται στο άρθρο 26.
            
            
               Ειδικότερα, με το άρθρο 16 παράγραφος 2 του κανονισμού (ΕΕ) αριθ. 516/2014 εξουσιοδοτείται η Επιτροπή, στο πλαίσιο της ενδιάμεσης επανεξέτασης που αναφέρεται στο άρθρο 15 του κανονισμού (ΕΕ) αριθ. 514/2014, να αναθεωρήσει μέσω κατ’ εξουσιοδότηση πράξης το παράρτημα ΙΙ του εν λόγω κανονισμού, στο οποίο καθορίζεται ο κατάλογος των ειδικών δράσεων που αναφέρονται στο άρθρο 16 και στην αιτιολογική σκέψη 38.
            
            
               Η δυναμική φύση των μεταναστευτικών ροών καθιστά αναγκαία την υιοθέτηση κοινής, ευέλικτης προσέγγισης που να ανταποκρίνεται κατάλληλα στις εξελίξεις πολιτικής και στις χρηματοδοτικές ανάγκες της ΕΕ και των κρατών μελών της, και ιδίως όσων υφίστανται διαρκώς υψηλές μεταναστευτικές πιέσεις στα εξωτερικά τους σύνορα. 
            
            
               Στο πλαίσιο αυτό, το ευρωπαϊκό πρόγραμμα δράσης για τη μετανάστευση, το οποίο προτάθηκε από την Ευρωπαϊκή Επιτροπή στις 13 Μαΐου 2015
                  2
                και εγκρίθηκε από το Ευρωπαϊκό Συμβούλιο της 25ης και 26ης Ιουνίου 2015
                  3
               , περιλάμβανε μια δέσμη βραχυπρόθεσμων και μακροπρόθεσμων μέτρων, συμπεριλαμβανομένης της αποτελεσματικής εφαρμογής του Κοινού Ευρωπαϊκού Συστήματος Ασύλου (ΚΕΣΑ). Μεταξύ άλλων, γίνεται αναφορά στη βελτίωση των συνθηκών υποδοχής με σκοπό την ενίσχυση της προστασίας των θεμελιωδών δικαιωμάτων των αιτούντων άσυλο, με ιδιαίτερη προσοχή στις ανάγκες των ευάλωτων ομάδων. Σύμφωνα με το άρθρο 3 παράγραφος 2 του κανονισμού (ΕΕ) αριθ. 516/2014, το Ταμείο Ασύλου, Μετανάστευσης και Ένταξης θα πρέπει να συνεισφέρει στην ενίσχυση και ανάπτυξη όλων των πτυχών του ΚΕΣΑ. 
            
            
               Στα συμπεράσματά του της 28ης Ιουνίου 2018, το Ευρωπαϊκό Συμβούλιο επανέλαβε την ανάγκη στήριξης των προσπαθειών αυτών και ζήτησε τη δημιουργία, σε εθελοντική βάση, «ελεγχόμενων κέντρων» στο έδαφος της ΕΕ.
            
            
               Στο πλαίσιο της ενδιάμεσης επανεξέτασης των εθνικών προγραμμάτων των κρατών μελών που πραγματοποιήθηκε σύμφωνα με το άρθρο 15 του κανονισμού (ΕΕ) αριθ. 514/2014, και λαμβανομένων υπόψη των προτεραιοτήτων πολιτικής της ΕΕ που προσδιορίζονται ανωτέρω και των γενικών και ειδικών στόχων του Ταμείου Ασύλου, Μετανάστευσης και Ένταξης, διαπιστώθηκαν πρόσθετες χρηματοδοτικές ανάγκες των κρατών μελών, και ιδίως αυτών που αντιμετωπίζουν έντονες μεταναστευτικές πιέσεις στα εξωτερικά σύνορα της ΕΕ. 
            
            
               Οι ανάγκες αυτές αφορούν ειδικότερα τις εγκαταστάσεις υποδοχής, στέγασης και κράτησης και τις αντίστοιχες υπηρεσίες για τους αιτούντες διεθνή προστασία ή για άλλους υπηκόους τρίτων χωρών παρόντες σε κράτος μέλος οι οποίοι δεν πληρούν ή δεν πληρούν πλέον τις προϋποθέσεις εισόδου και/ή παραμονής σε κράτος μέλος, καθώς και τη στεγαστική υποστήριξη για τους δικαιούχους διεθνούς προστασίας. 
            
            
               Οι εν λόγω χρηματοδοτικές ανάγκες θα πρέπει να καλυφθούν όσο το δυνατόν πληρέστερα και με το καταλληλότερο εργαλείο χρηματοδότησης. 
            
            
               Στο πλαίσιο αυτό, δεδομένων των ιδιαιτεροτήτων των σχετικών χρηματοδοτικών αναγκών, η συμπληρωματική χρηματοδότηση των εθνικών προγραμμάτων των κρατών μελών μέσω της κλείδας κατανομής που χρησιμοποιήθηκε για την κατανομή της βασικής χρηματοδότησης κάθε κράτους μέλους δεν είναι το κατάλληλο εργαλείο, καθώς δεν παρέχει τη δυνατότητα στόχευσης των συγκεκριμένων αναγκών που προσδιορίστηκαν στα κράτη μέλη που υφίστανται υψηλές μεταναστευτικές πιέσεις.
            
            
               Ούτε και η χρήση της επείγουσας βοήθειας είναι η καταλληλότερη επιλογή, δεδομένου ότι καταρχήν χορηγείται σε πολύ ειδικές περιστάσεις, ήτοι σε κατάσταση έκτακτης ανάγκης όπως ορίζεται στο άρθρο 2 σημείο ια) του κανονισμού (ΕΕ) αριθ. 516/2014. Επιπλέον, η χρηματοδότηση στο πλαίσιο της επείγουσας βοήθειας χορηγείται σύμφωνα με μια προσέγγιση ανά έργο και έχει περιορισμένη διάρκεια, σε αντίθεση με την πολυετή προοπτική της χρηματοδότησης που χορηγείται μέσω του εθνικού προγράμματος. 
            
            
               Η χρήση ειδικών δράσεων στο πλαίσιο επιμερισμένης διαχείρισης παρέχει τη δυνατότητα πιο ευέλικτης προσαρμογής στη δυναμική και τις ιδιαιτερότητες μιας συγκεκριμένης κατάστασης, καθώς αυτές οι δράσεις προσφέρουν μια εξατομικευμένη προσέγγιση για τη χορήγηση πρόσθετης χρηματοδότησης στα κράτη μέλη με στόχο τη στήριξη μιας ειδικής δραστηριότητας στο πλαίσιο του Ταμείου Ασύλου, Μετανάστευσης και Ένταξης. Επομένως, λόγω της πολύ συγκεκριμένης φύσης των προαναφερόμενων δραστηριοτήτων που χρήζουν περαιτέρω χρηματοδοτικής στήριξης, οι ειδικές δράσεις θεωρούνται ως το καταλληλότερο εργαλείο χρηματοδότησης. 
            
            
               Το παράρτημα ΙΙ με τον τρέχοντα κατάλογο ειδικών δράσεων περιλαμβάνει έξι διακρατικές και δύο εθνικές ειδικές δράσεις σε συνεργασία με την UNHCR. 
            
            
               Δεδομένου ότι οι υφιστάμενες ειδικές δράσεις δεν επιτρέπουν τη στήριξη δραστηριοτήτων του είδους που προσδιορίστηκε στο πλαίσιο της ενδιάμεσης επανεξέτασης, είναι αναγκαίο να προστεθεί νέα ειδική δράση για αυτόν τον σκοπό στο αντίστοιχο παράρτημα του κανονισμού (ΕΕ) αριθ. 516/2014. 
            
            
               Η νέα ειδική δράση που προτείνεται θα συμβάλει στην αποτελεσματική διαχείριση των μεταναστευτικών ροών, που εντάσσεται στον γενικό στόχο του Ταμείου, και θα ενισχύσει την αλληλεγγύη μεταξύ των κρατών μελών, που αποτελεί ρητό ειδικό στόχο του Ταμείου Ασύλου, Μετανάστευσης και Ένταξης. Επιπλέον, συνάδει με τα μέτρα του ευρωπαϊκού προγράμματος δράσης για τη μετανάστευση για την αποτελεσματική εφαρμογή του Κοινού Ευρωπαϊκού Συστήματος Ασύλου.
            
            
               Επιπλέον, η τροποποίηση του καταλόγου των ειδικών δράσεων για να καλυφθούν οι εν λόγω ειδικές ανάγκες των κρατών μελών, όπως προβλέπεται στη νομική βάση του Ταμείου Ασύλου, Μετανάστευσης και Ένταξης, συνιστά και μια ευκαιρία να ενισχυθεί η προστιθέμενη αξία της ΕΕ στον τομέα της διαχείρισης των μεταναστευτικών ροών. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με τους κανόνες για τη βελτίωση της νομοθεσίας και δυνάμει της αιτιολογικής σκέψης 51 του κανονισμού (ΕΕ) αριθ. 516/2014, κατά την προετοιμασία των κατ’ εξουσιοδότηση πράξεων η Επιτροπή θα πρέπει να διαβουλεύεται με εμπειρογνώμονες από όλα τα κράτη μέλη. Στις 6 Ιουνίου 2018 συγκλήθηκε συνεδρίαση σε επίπεδο εμπειρογνωμόνων για να συζητηθεί το θέμα. Λόγω του πολύ μικρού αριθμού εγγεγραμμένων συμμετεχόντων, η συνεδρίαση ακυρώθηκε και πραγματοποιήθηκε διαβούλευση με γραπτή διαδικασία από τις 4 έως τις 20 Ιουνίου 2018. 
            
         
         
            
               Οι παρατηρήσεις που διατυπώθηκαν από τους εμπειρογνώμονες των κρατών μελών ελήφθησαν δεόντως υπόψη στο σχέδιο κατ’ εξουσιοδότηση κανονισμού της Επιτροπής. 
            
            
               Σύμφωνα με τους κανόνες για τη βελτίωση της νομοθεσίας, μετά τη διυπηρεσιακή διαβούλευση χρησιμοποιήθηκε μηχανισμός υποβολής παρατηρήσεων. Η περίοδος υποβολής παρατηρήσεων έληξε στις 22 Οκτωβρίου 2018. Δεν ελήφθησαν παρατηρήσεις.
            
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Δυνάμει του άρθρου 16 παράγραφος 2 του κανονισμού (ΕΕ) αριθ. 516/2014 εξουσιοδοτείται η Επιτροπή να εκδίδει κατ’ εξουσιοδότηση πράξεις για την τροποποίηση του παραρτήματος ΙΙ του εν λόγω κανονισμού, στο οποίο καθορίζεται ο κατάλογος των ειδικών δράσεων.
            
            
               Το άρθρο 26 του κανονισμού (ΕΕ) αριθ. 516/2014 καθορίζει την άσκηση της εξουσιοδότησης και ιδίως τους όρους υπό τους οποίους ανατίθεται στην Επιτροπή η εξουσία να εκδίδει κατ’ εξουσιοδότηση πράξεις.
            
            
               
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 14.12.2018
            
            
               για την τροποποίηση του παραρτήματος II του κανονισμού (ΕΕ) αριθ. 516/2014 του Ευρωπαϊκού Κοινοβουλίου και του Συμβουλίου για τη δημιουργία του Ταμείου Ασύλου, Μετανάστευσης και Ένταξης
               
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 516/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη δημιουργία του Ταμείου Ασύλου, Μετανάστευσης και Ένταξης, την τροποποίηση της απόφασης 2008/381/ΕΚ του Συμβουλίου και την κατάργηση των αποφάσεων του Ευρωπαϊκού Κοινοβουλίου και του Συμβουλίου αριθ. 573/2007/ΕΚ και αριθ. 575/2007/ΕΚ και της απόφασης 2007/435/ΕΚ του Συμβουλίου
                  4
               , και ιδίως το άρθρο 16 παράγραφος 2,
            
            
               Εκτιμώντας τα ακόλουθα:
            
            
               (1)Στο άρθρο 15 παράγραφος 1 στοιχείο β) και στο άρθρο 16 παράγραφοι 1 και 3 του κανονισμού (ΕΕ) αριθ. 516/2014 αναφέρονται οι διαθέσιμοι πόροι για ειδικές δράσεις που χορηγούνται στα κράτη μέλη.
            
            
               (2)Στο πλαίσιο της ενδιάμεσης επανεξέτασης που αναφέρεται στο άρθρο 15 του κανονισμού (ΕΕ) αριθ. 514/2014 προσδιορίστηκαν πρόσθετες χρηματοδοτικές ανάγκες των κρατών μελών στον τομέα του ασύλου, της μετανάστευσης και της ένταξης.
            
            
               (3)Κατά την ενδιάμεση επανεξέταση διαπιστώθηκε σαφώς η ανάγκη παροχής κατάλληλης χρηματοδοτικής στήριξης για τις εγκαταστάσεις υποδοχής, στέγασης και κράτησης και για τις αντίστοιχες υπηρεσίες για τους αιτούντες διεθνή προστασία ή για υπηκόους τρίτων χωρών παρόντες σε κράτος μέλος οι οποίοι δεν πληρούν ή δεν πληρούν πλέον τις προϋποθέσεις εισόδου ή παραμονής σε κράτος μέλος, καθώς και για στεγαστική υποστήριξη για τους δικαιούχους διεθνούς προστασίας.
            
            
               (4)Στα συμπεράσματά του της 28ης Ιουνίου 2018, το Ευρωπαϊκό Συμβούλιο επανέλαβε τη στήριξη της Ένωσης στις προσπάθειες αυτές και ζήτησε τη δημιουργία, σε εθελοντική βάση, «ελεγχόμενων κέντρων» στο έδαφος της Ένωσης.
            
            
               (5)Ο υφιστάμενος κατάλογος ειδικών δράσεων που καθορίζεται στο παράρτημα ΙΙ του κανονισμού (ΕΕ) αριθ. 516/2014 περιλαμβάνει οκτώ ειδικές δράσεις για την παροχή πρόσθετης χρηματοδότησης στα κράτη μέλη, εκ των οποίων οι έξι είναι κοινές δράσεις με τη συμμετοχή περισσότερων κρατών μελών.
            
         
         
            
               (6)Οι εξελίξεις της πολιτικής και οι χρηματοδοτικές ανάγκες που προσδιορίστηκαν στο πλαίσιο της ενδιάμεσης επανεξέτασης δεν μπορούν να καλυφθούν επαρκώς μέσω του τρέχοντος καταλόγου ειδικών δράσεων. Επομένως, η τροποποίηση του εν λόγω καταλόγου είναι ο καλύτερος τρόπος για να διασφαλιστεί η ευελιξία του Ταμείου Ασύλου, Μετανάστευσης και Ένταξης.
            
            
               (7)Η νέα ειδική δράση που προστίθεται στο παράρτημα II του κανονισμού (ΕΕ) αριθ. 516/2014 θα συμβάλει στην αποτελεσματική διαχείριση των μεταναστευτικών ροών. Θα συνάδει με τον ειδικό στόχο του εν λόγω κανονισμού που αναφέρεται στο άρθρο 3 παράγραφος 2 στοιχείο δ) και αφορά την ενίσχυση της αλληλεγγύης μεταξύ των κρατών μελών.
            
            
               (8)Η προσθήκη νέας ειδικής δράσης που αντικατοπτρίζει τις πρόσφατες εξελίξεις της πολιτικής και τις χρηματοδοτικές ανάγκες των κρατών μελών θα προσδώσει σημαντική προστιθέμενη αξία, καθώς θα συμβάλει στον μετριασμό της πίεσης που υφίστανται τα κράτη μέλη που πλήττονται περισσότερο από τις εισροές μεταναστών και αιτούντων άσυλο και, κατά συνέπεια, η Ένωση στο σύνολό της.
            
            
               (9)Για να καταστεί δυνατή η άμεση εφαρμογή της εν λόγω ειδικής δράσης δεδομένων των επειγουσών χρηματοδοτικών αναγκών που προσδιορίστηκαν ανωτέρω, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               (10)Επομένως, ο κανονισμός (ΕΕ) αριθ. 516/2014 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο παράρτημα ΙΙ του κανονισμού (ΕΕ) αριθ. 516/2014 προστίθεται το ακόλουθο σημείο 9:
            
            
               «9. Στα κράτη μέλη που υφίστανται υψηλές και δυσανάλογες μεταναστευτικές πιέσεις, δημιουργία, ανάπτυξη και λειτουργία κατάλληλων εγκαταστάσεων υποδοχής, στέγασης και κράτησης και των αντίστοιχων υπηρεσιών για αιτούντες διεθνή προστασία ή υπηκόους τρίτων χωρών παρόντες σε κράτος μέλος οι οποίοι δεν πληρούν ή δεν πληρούν πλέον τις προϋποθέσεις εισόδου και/ή παραμονής, καθώς και στεγαστική υποστήριξη για δικαιούχους διεθνούς προστασίας, μεταξύ άλλων και σε «ελεγχόμενα κέντρα» που ιδρύονται από κράτος μέλος.»
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            
            
               Βρυξέλλες, 14.12.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        Κανονισμός (ΕΕ) αριθ. 516/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη δημιουργία του Ταμείου Ασύλου, Μετανάστευσης και Ένταξης, την τροποποίηση της απόφασης 2008/381/ΕΚ του Συμβουλίου και την κατάργηση των αποφάσεων του Ευρωπαϊκού Κοινοβουλίου και του Συμβουλίου αριθ. 573/2007/ΕΚ και αριθ. 575/2007/ΕΚ και της απόφασης 2007/435/ΕΚ του Συμβουλίου (ΕΕ L 150 της 20.5.2014, σ. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        ΕΕ L 150 της 20.5.2014, σ. 168.